b'\n_START_ARTICLE_\nVang (Oppland)\n_START_SECTION_\nAreal og befolkning\n_START_PARAGRAPH_\nDe fleste vangsgjeldinger bor i Ryfoss, Vang, \xc3\x98ye og p\xc3\xa5 Tyinkrysset.  Vang har \xc3\xa9n kombinert barneskole og ungdomsskole: Vang barne- og ungdomsskule.\n_START_SECTION_\nGeografi\n_START_PARAGRAPH_\nFjellomr\xc3\xa5det Filefjell ligger i vest og fjellomr\xc3\xa5det Jotunheimen i nord._NEWLINE_Det h\xc3\xb8yeste punktet i kommunen er Vestre Kalveh\xc3\xb8gde p\xc3\xa5 2208 meter over havet. En annen h\xc3\xb8y topp i kommunen er Rasletinden med 2105 meter. Begge to ligger p\xc3\xa5 grensa mot kommunen V\xc3\xa5g\xc3\xa5 i Gudbrandsdalen. En annen kjent fjelltopp er Bitihorn (1607 moh.) som ligger p\xc3\xa5 grensa mot \xc3\x98ystre Slidre. Toppen Ranastongi (Ranast\xc3\xb8nge) p\xc3\xa5 1900 moh. er en av tre topper s\xc3\xb8r for Jotunheimen som er 1900 m eller h\xc3\xb8yere._NEWLINE_Det ligger flere store innsj\xc3\xb8er i kommunen, med st\xc3\xb8rste innsj\xc3\xb8er Tyin, Sulevatnet, N\xc3\xb8rdre Syndin, Vangsmj\xc3\xb8se, \xc3\x98yangen (delt med Vestre Slidre og \xc3\x98ystre Slidre), Bygdin, Helin, Vinstre, Steinbusj\xc3\xb8en og Fleinsendin._NEWLINE_Kommunen m\xc3\xa5ler 56 km p\xc3\xa5 nord-s\xc3\xb8r aksen og 47.3 km p\xc3\xa5 \xc3\xb8st-vest aksen. 88 prosent av kommunen er over 900 meter over havet. 13 prosent av arealet er dekket av vann. Laveste punkt er 363 meter over havet, hvor Begna (Stor\xc3\xa5ne) renner ut i Slidrefjorden.\n_START_SECTION_\nHistorie\n_START_PARAGRAPH_\nVang, som resten av Valdres, ble opprinnelig befolket med immigranter fra Vestlandet. I 1153 ble Valdres av denne grunn inkludert av kardinal Breakspear i bisped\xc3\xb8mmet i Stavanger. _NEWLINE_P\xc3\xa5 den gamle tingvollen der Vang stavkirke en gang stod holdt H\xc3\xa5kon VI ting i 1368. Da ble en grensetvist l\xc3\xb8st med en grensestein som st\xc3\xa5r til denne dag._NEWLINE_H\xc3\xb8yt oppe p\xc3\xa5 Filefjell st\xc3\xa5r Nystuen H\xc3\xb8yfjellshotell, hvor reisende en gang fant ly n\xc3\xa5r de skulle reise mellom \xc3\x98stlandet og Vestlandet. Her oppholdt de kjente bj\xc3\xb8rnene Pekka og Liisa seg p\xc3\xa5 1950- og 60-tallet. P\xc3\xa5 andre siden av den trange dalen som snor seg over fjellet ligger Maristua, satt opp etter p\xc3\xa5bud av Dronning Margrete rundt 1390. Selv om Nystua f\xc3\xb8rst er nevnt i 1627 er den med stor sannsynlighet mye eldre. Begge disse skysstasjonene ble vedlikeholdt av staten inntil 1830. _NEWLINE_I Smeddalen rett vest for Nystua stod for flere \xc3\xa5rhundrer siden en kirke, St. Tomaskirken p\xc3\xa5 Filefjell. Det var en stavkirke som er omtalt f\xc3\xb8rste gang i 1615, men antakeligvis var den mye eldre. P\xc3\xa5 grunn av martnan som var mellom sogninger og valdriser, og som tidvis var ganske voldelige, ble kirken besluttet revet. Det var s\xc3\xa5 ille at det ble sagt at \xc2\xabn\xc3\xa5r kjerringe sende maan sin p\xc3\xa5 martnan so sende ho med h\xc3\xa5na ein likkjortel\xc2\xbb. I 1808 var kirken borte men martnan fortsatte.'